(Návrh)

# **VYHLÁŠKA**

#

# **Ministerstva životného prostredia Slovenskej republiky**

#

# z ... 2025,

#

# **ktorou sa dopĺňa vyhláška Ministerstva životného prostredia Slovenskej republiky**

# **č. 371/2015 Z. z., ktorou sa vykonávajú niektoré ustanovenia zákona o odpadoch**

# **v znení neskorších predpisov**

Ministerstvo životného prostredia Slovenskej republiky podľa § 105 ods. 3 písm. af) zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov ustanovuje:

**Čl. I**

Vyhláška Ministerstva životného prostredia Slovenskej republiky č. 371/2015 Z. z. ktorou sa vykonávajú niektoré ustanovenia zákona o odpadoch v znení vyhlášky č. 322/2017 Z. z., vyhlášky č. 379/2018 Z. z., vyhlášky č. 348/2020 Z. z., vyhlášky č. 194/2022 Z. z. a vyhlášky č. 259/2023 Z. z. sa dopĺňa takto:

1. § 14 sa dopĺňa odsekmi 17 až 19, ktoré znejú:

„(17) Minimálne požiadavky na označenie zberných nádob na odpad pre osoby s ťažkým zdravotným postihnutím sú určené v prílohe č. 10d.

(18) Zberné nádoby uvedené v odseku 17 pre osoby nevidiace a slabozraké musia byť označené štítkom s rozmermi minimálne 20 cm x 25 cm, ktorý je čitateľný, nezmazateľný a umiestnený na nádobe na mieste, ktoré je viditeľné a dostupné pre hmatovú kontrolu nevidiacim.

(19) Zberné nádoby uvedené v odseku 17 pre osoby s obmedzenou schopnosťou pohybu, ktoré majú objem väčší ako 240 litrov musia byť doplnené o vhadzovací otvor, v minimálnom rozmere 30 x 50 cm, ktorý je dostupný z prednej strany nádoby a jeho spodný okraj je vo výške 1m. Otvor zbernej nádoby podľa predchádzajúcej vety musí byť vybavený ochranou proti nežiaducemu výsypu.“.

1. Za prílohu č. 10c sa vkladá príloha č. 10d, ktorá vrátane nadpisu znie:

„**Príloha č. 10d**

**k vyhláške č. 371/2015 Z. z.**

 **OZNAČENIE ZBERNÝCH NÁDOB NA ODPAD PRE OSOBY S ŤAŽKÝM ZDRAVOTNÝM POSTIHNUTÍM**

Zberné nádoby použité na zabezpečenie zberu komunálnych odpadov musia byť rozlíšené štítkom obsahujúci príslušný piktogram a nápis v reliéfnej latinke aj v Braillovom písme pre triedené zložky komunálneho odpadu, biologicky rozložiteľný komunálny odpad a zmesový komunálny odpad, ak sú v obci zbierané samostatne:

1. modrý reliéfny štítok s bielym piktogramom a bielym nápisom “PAPIER” v reliéfnej latinke aj v Braillovom písme pre zložku papier,
2. zelený reliéfny štítok s bielym piktogramom a bielym nápisom “SKLO” v reliéfnej latinke aj v Braillovom písme pre zložku sklo,
3. žltý reliéfny štítok s čiernym piktogramom a čiernym nápisom “PLAST” v reliéfnej latinke aj Braillovom písme pre zložku plast,
4. červený reliéfny štítok s bielym piktogramom a bielym nápisom “KOVY” v reliéfnej latinke aj Braillovom písme pre zložku kovy,
5. oranžový reliéfny štítok s čiernym piktogramom a čiernym nápisom “VKM” v reliéfnej latinke aj Braillovom písme pre zložku kompozitné obaly na báze lepenky,
6. hnedý reliéfny štítok s bielym piktogramom a bielym nápisom „BIOLOGICKY ROZLOŽITEĽNÝ KOMUNÁLNY ODPAD“ alebo „BIOODPAD“ alebo „BIOLOGICKÝ ODPAD“ v reliéfnej latinke aj Braillovom písme pre zložku biologicky rozložiteľný odpad, s doplnením informácie pre rozlíšenie kuchynského biologicky rozložiteľného odpadu a biologicky rozložiteľného odpadu zo záhrad,
7. čierny reliéfny štítok s bielym piktogramom a bielym nápisom “ZMESOVÝ KOMUNÁLNY ODPAD” v reliéfnej latinke aj Braillovom písme pre zložku zmesový komunálny odpad.“.

**Čl. II**

Táto vyhláška nadobúda účinnosť 1. augusta 2025.